## Odluka Ustavnog suda Republike Hrvatske broj:U-II-3391/2005 od 12. rujna 2007.

### NN 98/2007 (26.9.2007.), Odluka Ustavnog suda Republike Hrvatske broj:U-II-3391/2005 od 12. rujna 2007.

# USTAVNI SUD REPUBLIKE HRVATSKE

**2935**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Davor Krapac, Ivan Matija, Ivan Mrkonjić,
Jasna Omejec, Željko Potočnjak, Agata Račan, Emilija Rajić, Smiljko Sokol,
Nevenka Šernhorst i Vice Vukojević, u povodu prijedloga za pokretanje postupka
za ocjenu suglasnosti drugog propisa s Ustavom i zakonom, na sjednici održanoj
12. rujna 2007. godine, donio je

## ODLUKU

I. Pokreće se postupak za ocjenu suglasnosti s Ustavom i zakonom te se ukida
odredba članka 30. Odluke o gradskim porezima Grada Pleternice koju je donijelo
Gradsko vijeće Grada Pleternice 15. srpnja 2005. godine (»Narodne novine« broj
91/05.).
II. Ova odluka objavit će se u »Narodnim novinama« i »Službenom glasilu Grada
Pleternice«.

```
Obrazloženje
```

1. Petar Marija Radelj iz Zagreba podnio je 2. kolovoza 2005. godine prijedlog
za pokretanje postupka za ocjenu suglasnosti s Ustavom i zakonom članka 30.
Odluke o gradskim porezima Grada Pleternice koju je donijelo Gradsko vijeće
Grada Pleternice na 3. sjednici održanoj 15. srpnja 2005. (»Narodne novine« broj
91/05. – u daljnjem tekstu: Odluka).

*Članak 30. osporene Odluke glasi:*

Ova Odluka stupa na snagu danom donošenja, a primjenjivat će se od 1. kolovoza
2005. godine i bit će objavljena u »Službenom glasilu Grada Pleternice«.
Predlagatelj navodi da navedena odredba nije suglasna članku 3., članku 89.
stavcima 2. i 4. Ustava i članku 95. Zakona o financiranju jedinica lokalne i
područne (regionalne) samouprave (»Narodne novine« broj 117/93., 69/97., 33/00.,
73/00., 59/01., 107/01., 150/02. i 147/03.).
2. Tijekom ustavnosudskog postupka prijedlog je dostavljen na očitovanje
Gradskom vijeću Grada Pleternice, koji u odgovoru navodi da je osporena odredba
suprotna Ustavu i zakonu.

*Prijedlog je osnovan.*

3. Mjerodavne odredbe Ustava Republike Hrvatske, prema ocjeni Ustavnog suda, za
ocjenu ustavnosti osporene Odluke o gradskim porezima su:

*Članak 3.*

*Sloboda (...) vladavina prava (...) najviše su vrednote ustavnog poretka
Republike Hrvatske i temelj za tumačenje Ustava.*

*Članak 89. stavci 2. i 4.*

*Propisi tijela koja imaju javne ovlasti prije stupanja na snagu moraju biti
objavljeni na dostupan način u skladu sa zakonom.
Zakon i drugi propisi državnih tijela i tijela koja imaju javne ovlasti ne mogu
imati povratno djelovanje.
Mjerodavna odredba članka 95. Zakona o financiranju jedinica lokalne i područne
(regionalne) samouprave
Odluka grada o prirezu na porez na dohodak mora se objaviti u »Narodnim
novinama« i stupa na snagu osmoga dana od objave.*4. Ustavni sud utvrđuje da osporena odredba nije suglasna odredbama članaka 3. i
89. stavka 4. Ustava Republike Hrvatske i odredbi članka 95. Zakona o
financiranju jedinica lokalne i područne (regionalne) samouprave, na temelju
kojeg Zakona (članak 30. stavak 1.) je osporena Odluka donesena.
Pri tome, Ustavni sud utvrđuje da je osporena Odluka, koja je objavljena u
»Narodnim novinama«, broj 91 od 26. srpnja 2005. godine, stupila na snagu, prema
odredbi članka 95. Zakona o financiranju jedinica lokalne i područne
(regionalne) samouprave, osmoga dana od dana njezine objave u »Narodnim
novinama«.
Razlozi zbog kojih je Sud utvrdio nesuglasnost članka 30. Odluke, koji je
predmet ocjene suglasnosti s Ustavom i zakonom u ovom predmetu, istovjetni su
razlozima obrazloženim u odluci broj: U-II-1977/2005 od 29. lipnja 2005. godine
(»Narodne novine« broj 82 od 6. srpnja 2005. godine).
5. Stoga je, na temelju odredbe članka 55. stavaka 1. i 2. Ustavnog zakona o
Ustavnom sudu Republike Hrvatske (»Narodne novine« broj 99/99., 29/02. i 49/02.
– pročišćeni tekst), odlučeno kao u izreci (točka I.).
Objava ove odluke (točka II. izreke) temelji se na odredbi članka 29. Ustavnog
zakona o Ustavnom sudu Republike Hrvatske.

Broj: U-II-3391/2005
Zagreb, 12. rujna 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Odluka, NN 98/2007-2935
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)